Covid-19-statistieke: Minder as 1 000 nuwe gevalle in SA(Argieffoto: pixabay) Altesaam 650 749 mense in Suid-Afrika het nou reeds Covid-19 opgedoen. Dit dui op ŉ toename van 956 nuwe gevalle in die laaste siklus van 24 uur. Dr. Zweli Mkhize, minister van gesondheid, het Maandagaand in sy gebruiklike verklaring gesê nog 52 pasiënte het intussen weens Covid-19 gesterf. Dié sterftes is onderskeidelik in Gauteng (3), die Oos-Kaap (4), KwaZulu-Natal (2), die Wes-Kaap (7), Noordwes (15) en die Vrystaat (21) aangemeld. Dit bring die land se dodetal op 15 499 te staan. Daar is tans 55 961 aktiewe gevalle Covid-19 in Suid-Afrika, waarvan die meeste in Gauteng (20 188), gevolg deur die Vrystaat (13 604) en KwaZulu-Natal met 7 564. Volgens Mkhize het 579 289 pasiënte in Suid-Afrika reeds van die koronavirus herstel, met ŉ herstelkoers van 88,9%. Nog 10 136 toetse is intussen uitgevoer. Die land het nou reeds 3 928 614 toetse sedert die uitbreek van die virus gedoen. Die meeste van die toetse (57%) is in die private sektor uitgevoer. Sterftes en persone wat herstel het: Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.